Worcester F 80 Distinctiones

268 Videre Ad Visionem

Videre.[[1]](#footnote-1) Ad visionem corporalem tria requiritur. Organum quo videtur,

/fol. 318va/

obiectum quod videtur, lumen per quod videtur. Organum oportet congue ordinari, quo ad duo, tam quod debitam collocationem quam quo ad perturbacionis ablacionem. Si oculus per appositionem digiti a debito loco moueatur, vnum apparebit duo. Oculus etiam in aere nebuloso non percipit vaporem propter infectionem, sed exiens et retro respiciens bene percipit.

¶ Item, quo ad secundum requiritur quod objectum comode situetur ut neque nimis distet neque nimis appropinquet. Nam si visibile[[2]](#footnote-2) super ipsum oculum immediate poneretur. Non videbitur similiter si minus distest aut non videbitur aut minus videbitur quam sit.

¶ Item, requiritur quod lumen medium proporcionetur organo, quia excellens sensibile corumpit sensum. Sic lumen forte pocius excecat oculum debilem quam illuminat. Similiter et in oculo. Si lumen nimis debile fuerit seipsum tantum monstrabit et verum rei, colorem occultabit. Sicut patet in noctiluca et aliis sic lucentibus de nocte videtur sed colorem non ostendit propter luminis paucitatem. Sed lumine forti superveniente patet color sed lumen debilius[[3]](#footnote-3) latet propter maioris luminis presenciam. Hac de causa stelle de die non videntur. Sic contingit in visione spirituali ad hoc, quod videatur veritas. Requiritur ipsum intellectum congrue disponi ipsum intelligibile, commode proponi, et lumen discrecionis vtrique apponi.

¶ Defectum primi, habent discordes in congregacione. Nam ipsi quasi spiritum indignacionis, oculum rationis, a debita dispositione depellunt. Vnde propter nimium videtur eis quod vnitas sit diuidenda et sic ad dissencionem[[4]](#footnote-4) laborant. Vnde dixit Architas Tarentinus, philosophus, iratus erga seruum nequam, vindictam de te sumerem nisi essem iratus. Malo te impunitum dimittere quam te propter offensam iusto grauius punire.

¶ Defectum secundi, habent elati qui nimis de se estimant, seipsos prope ponunt et hoc per inordinatum amorem qui vehemencius excecat inter alias passiones. Vnde Gregorius, non facile capit intellectus quod abhorret affectus.

/fol. 318vb/

Ex hoc quoque ingrati ad alios redduntur. Vnde Seneca, ingratus est, qui se negat beneficium accipisse. Et qui dissimulat, qui non reddit et qui oblitus est. Tales non videntes propriam iniquitatem aliis imponunt magnam impietatem. Tales habent oculos eminentes. Ideo sunt debilis visus secundum Philosophum, 19, *De animalibus*. Hii dum aliena nimis attendunt, propria paruipendunt.

¶ Defectum tercii habent qui preponderant secularia spiritualibus. Hii sunt sicut noctiluce quia *filii seculi sunt prudentiores filiis lucis*, in generacione sua, [Luc. 16:8].

¶ Item, ad notabilem visus ostensionem tria requiruntur, scilicet, organi efficiens, purgacio medii sufficiens, illuminacio objecti proficiens. Operacio huic consonant quod dicit Dionysius, *De celesti hierarchia,* capitulo 3, tria sunt opera hierarchica, purgare, illuminare, perficere. Qui habet oculos bene purgatos melius potest alios inspicere et corripere. Aliqui prelati sunt negligentes et parum curantes de delectis. Aliqui sunt carnales et ex hoc corripere pauentes. Tercii sunt pusillanimes et minus creduli, qui figurantur per Hely, [1] Reg. 3[:2]: *Hely iacebat in* lecto torporis *et oculi eius,* spirituales in virtutum et viciorum discrecione, *caligaverant,* quia pusillanimitate pro humilitate, carnalem compassionem pro caritate acceptantes non *poterat videre* lucernam Dei, id est, acceptare veram virtutem antequam extingueretur, antequam existenciam virtutis amitteret et solam apparenciam retineret. Vel quia proximi prosperitatem vix sustinet. Inuidi enim similes sunt auibus quorum intuitum nox illuminat dies cecat. Cadit de sella, id est, de prelatura vel de hac vita, etc.

1. Videre ] Lambeth begins this chapter: Ad visionem corporalem… with the “A” capitalized. [↑](#footnote-ref-1)
2. visibile ] *add*. ~~ponitur~~ F 80. [↑](#footnote-ref-2)
3. debilius ] Lambeth *om.* F 80. [↑](#footnote-ref-3)
4. dissencionem ] Lambeth, F 128 *corr.* discrecionem F 80. [↑](#footnote-ref-4)